Cheverné ontvang onverwagse nuusCheverné Duvenhage (Foto: Facebook) Cheverné Duvenhage, die gr. 8-leerder van Hoërskool Driehoek wat in die tragedie by dié skool ernstig beseer is, het oor die naweek nóg ŉ operasie ondergaan. Dié operasie was egter nie aan haar maag soos verwag nie, maar aan haar bekkenbeen. “Dokters het agtergekom dat haar bekkenbeen ook gebreek is en kon dit Saterdag regmaak,” vertel Elardus Duvenhage, Cheverné se pa. Elardus het aan Maroela Media verduidelik dat Cheverné se bekkenbeen aan weerskante van waar die bekken by die laerug bymekaarkom, gebreek het. “Ek dink die fokus was heeltyd op Cheverné se maag. “Haar dokters het ŉ klein dowwe strepie op haar x-strale gesien, maar vermoed dat dit maar net gekraak was. Hulle het toe later na die vorm van haar bekkenbeen gekyk en agtergekom dat dit eintlik gebreek is en oop lê.” Ondanks die onverwagse nuus gaan dit in die omstandighede goed met die 13-jarige Cheverné wat steeds in die waakeenheid van ŉ hospitaal in Alberton aansterk. Elardus vertel dat hoewel Cheverné se maagwond steeds oop is en daagliks dreineer word, dit nog net twee keer in teater skoongemaak is. Dít volg nadat dokters aanvanklik gesê het dat dit elke twee tot drie dae skoongemaak moet word. “Haar dokter is tevrede met haar vordering. As alles goed gaan, gaan hy môre die wond toemaak en die veloorplanting doen.” Elardus het voorheen verduidelik dat Cheverné ŉ veloorplanting oor die wond op haar maag sal ontvang. Die prosedure gebeur egter baie vinniger as wat daar aanvanklik verwag is. Cheverné is ook wakker, van die ventilator gehaal en beleef nié ondraaglike pyn nie. Dokters beplan om ook môre die trageapypie uit te haal en af te sper sodat sy met haar geliefdes kan praat. “Sy lyk gelukkig. Sy glimlag en blaas vir ons soentjies. Ons sal seker ŉ beter idee kry oor hoe dit werklik met haar gaan noudat sy uiteindelik met ons kan praat. Sy kon voorheen net met handgebare kommunikeer,” verduidelik Elardus. Elardus vertel dat dit ook in die omstandighede beter met hom gaan sedert hy verlede week met Maroela Media gesels het. “ŉ Ou kom maar terug in jou roetine en vat dit dag vir dag. Ek is net dankbaar.” Dit is meer as ŉ maand terug wat dié tragedie hom afgespeel het en Cheverné beseer is toe ŉ loopbrug by haar skool op 1 Februarie ineengestort het. Cheverné het onder meer bloeding in haar buik gehad nadat haar maagwand tydens die voorval geskeur het. Altesaam 20 cm van haar derm moes ook verwyder word en sy het vier breuke in die brug van haar linkervoet opgedoen. “Ons is net dankbaar vir waar ons nou trek. Ons het van die begin af geglo sy gaan ten volle genees word. Ons het glad nie die operasie aan haar bekken verwag nie, maar ons bly glo sy gaan op die ou einde 100% persent herstel. Al vat dit langer as wat ons verwag het,” sê Elardus.